Didirišwa tša go ithuta Beibele
Tirelo ya Rena ya Mmušo
Bokgobapuku bja Inthaneteng
Ditaba tša Mabapi le Dihlatse tša Jehofa
Dipotšišo Tšeo di Botšišwago Kudu ka Dihlatse tša Jehofa
Mediro ya Dihlatse tša Jehofa
Lefaseng ka Moka
Sehlogo sa go Latela
TABA YA LETLAKALA LA KA NTLE Tiragalo Yeo o sa Swanelago go e Foša
DIHLOGO TŠE DINGWE TŠA INTHANETENG
Dihlatse tša Jehofa
Dilo tše di Lego Gona
Dikgatišo tše di Lego Gona
“Na bodumedi bo a re kopanya goba bo a re aroganya?” Potšišo yeo e botšišitšwe babadi ba puku ya The Sydney Morning Herald. Ba bantši kudu ba bao ba arabetšego—mo e ka bago 89 lekgolong—ba be ba nagana gore bodumedi bo a re aroganya.
Ge e le gabotse, Mabuddha, Makatholika, Maprotestanta, Mahindu, Mamoseleme le madumedi a mangwe a mantši a ile a ipopa ngatana e tee a leka go fediša bodiidi, go lwela ditshwanelo tša batho, a dira maiteko a go thibela dithuthupi tšeo di epetšwego goba go lebiša šedi ditabeng tša tikologo. Madumedi a mantši a ile a kgobokana go tlo boledišana kamoo a ka kwešišanago le go kgothatšana ka gona. A keteka go se swane ga ona ka ditirelo tša go tšhuma dikerese, menyanya, mmino, dithapelo le dilo tše dingwe.
NA GO FO KGOTHALETŠA GO BONTŠHA DIKA TŠE DIBOTSE GO LEKANE?
Dalai Lama e lego mothekgi yo a tumilego wa go tswakanywa ga ditumelo, o re: “Meetlo ka moka e megolo ya madumedi ge e le gabotse e na le molaetša o swanago: e lego wa lerato, kwelobohloko le tebalelo.” O oketša ka gore: “Selo sa bohlokwa ke gore re swanetše go bontšha dika tše bophelong bja rena bja letšatši le letšatši.”
Ke therešo gore go bontšha dika tše bjalo ka lerato, kwelobohloko le go lebalela go bohlokwa kudu. Go seo se bitšwago Molao wa Gauta, Jesu o itše: “Ka baka leo, dilo tšohle tše le nyakago batho ba le dira tšona, le lena le ba dire tšona.” (Mateo 7:12) Eupša na tumelo ya kgonthe ke feela taba ya go kgothaletša seo se lokilego?
Jesu o itše: “Go thaba badirakhutšo.” (Mateo 5:9) Jesu o be a diriša seo a bego a se ruta ka go se kgothaletše bošoro le ka go išetša batho ba ditlogo tše di fapafapanego tša madumedi molaetša wa khutšo. (Mateo 26:52) Bao ba bego ba arabela ba be ba tsena setlemong seo se tiilego sa lerato. (Bakolose 3:14) Eupša na morero wa Jesu e be e fo ba go kgothaletša tirišano bathong ba ditlogo tše di fapafapanego e le gore ba phedišane ka khutšo? Na o ile a tšea karolo le ba bangwe borapeding bja bona?
Ge e le gabotse, seo ke boemo bja mokgatlo wa mehleng yeno wa go tswakanywa ga ditumelo. Gaešita le ge go kgothaletšwa tirišano le tlhompho, ga go na polane yeo go dumelelanwago ka yona bakeng sa go aga tumelo. Ka baka leo, ditaba tša boitshwaro le tša dithuto tša bodumedi di sa dutše di aroganya batho go swana le pele.
Beibele e swere ditekanyetšo tša Modimo, tšeo di swanago le polane. Re ka thea maphelo a rena go seo Beibele e se bolelago. Bao ba amogetšego molaetša wa yona ba fentše kgethollo ya morafo le ya bodumedi gomme ba ithutile go dirišana ka khutšo le botee. Modimo o boletše e sa le pele gore: “Ke tla nea merafo leleme le le sekilego, e le gore ka moka e bitše leina la Jehofa gomme e mo direle ka botee.” Botee bo tlišwa ke “leleme le le sekilego,” e lego tekanyetšo ya Modimo ya borapedi.—Tsefanya 3:9; Jesaya 2:2-4.
Dihlatse tša Jehofa di go laletša ka borutho go etela Holong ya Mmušo ya kgauswi le moo o dulago gore o tlo iponela ka bowena khutšo le botee tšeo di makatšago tšeo di nago le tšona.—Psalme 133:1.
Bathekgi ba go tswakanywa ga ditumelo gantši ba re ga go na bodumedi bjo bo ka ipolelago gore ke bja therešo. Ge e le gabotse, ba ka bolela gore go ipolela ga bodumedi bjo bongwe le bjo bongwe e le bjona bja therešo ke gona go bakago mathata a mantši ao re a bonago lehono.
Go fapana le dikgopolo tše bjalo, Jehofa o hlaloswa e le “Modimo wa therešo,” gomme o itlhalositše ka gore: “Ga se ka fetoga.” (Psalme 31:5; Maleaki 3:6) Ge Jesu a be a bolela ka Modimo, o itše: “Lentšu la gago ke therešo.” (Johane 17:17) Therešo yeo e utollwa ka Mangwalong a buduletšwego ke Modimo, e lego Beibele. E a re hlahla le go re hlama “bakeng sa modiro o mongwe le o mongwe o mobotse.”—2 Timotheo 3:16, 17.
Ntšha Moneelo wa go Thekga Modiro wa Rena wa Lefase ka Bophara